Цюрих
Цюрих (; ) е най-големият град в Швейцария с градско население 404 783 души (31.12.2014 г.), градска агломерация 1,3 милиона и метрополисен регион 1 830 000 души, административен център на кантон Цюрих. Градът е най-голямото търговско средище в Швейцария и притежава най-голямото летище в страната. Там е и Кабаре Волтер, където през 1916 година се заражда дадаизмът.

Името на града произлиза най-вероятно от келтската дума турус, свидетелство за която има на надпис в гробница от времето на римско владичество (II век). Римляните наричали града Turicum, а на местния диалект градът е известен като Цюри (Züri).

География 
Градът е разположен в Швейцарското плато при изтичането на река Лимат от Цюрихското езеро и е ограден с гористи хълмове.

Площта на града е 90,9 km², от които 21,5 km² гори. Дължината на градската граница е 58,6 km. Най-дългата отсечка в посока север-юг е с дължина 12,7 km, а в посока изток-запад – 13,4 km. Надморската височина на езерото е 406 метра, най-високата точка е Ютлиберг Кулм (Uetliberg Kulm) (871 метра), а най-ниската – брегът на река Лимат (392 метра).

Административно деление 
Цюрих е съставен от 12 градски окръга (Stadtkreise) и 34 градски квартала (Stadtquartiere). Градската агломерация се състои от град Цюрих и 150 други общини (Gemeinden), от които 25 в кантон Ааргау, три в кантон Швиц и две в кантон Шафхаузен.

Население 
През 2013 г. населението на Цюрих е 394 012 жители, което го прави най-големият швейцарски град. В града живеят 123 157 чужденци от 169 националности. Сред чужденците, най-голям е броят на германците (31 513), следвани от италианците (13 227). Между 2002 и 2013 г. населението на града се е увеличило с 29 454 души. В градската агломерация живеят 1,19 млн. души, а в метрополния регион – 1,83 млн. души.

15,9% от населението е на възраст под 20 години, а 15,7% е на възраст над 64 години. В периода 2002 – 2012 г. броят на швейцарците в града се е увеличил с 5,9% (от 255 757 на 270 855 души), а този на чужденците – с 13,2% (от 108 801 на 123 157 души).

История 
За първи път е споменат като селище през 929 г.

Населението на Цюрих през 1962 г. е най-голямото в историята на града – 445 314 жители.

Икономика 
Градът е търговският център на Швейцария и в него са разположени седалищата на Обединена банка на Швейцария (UBS), Креди Сюис и много други банки. Цюрих е най-важният център на офшорно банкиране в света, най-вече заради швейцарската банкова тайна. Във финансовия сектор се реализира около една четвърт от стопанската дейност. Швейцарската фондова борса също се намира в Цюрих.

През 2008 година Цюрих е градът с най-високо средно нетно заплащане и на трето място по средно брутно заплащане в света (след Копенхаген и Осло).

Безработицата от 3,7% е сравнително ниска спрямо другите пет големи града в Швейцария. 73 от 256-те швейцарски банки имат седалище в града. Тези банки управляват 65,1% от управляваните в Швейцария пари.

През 2008 г. 67,4% от населението на града е работещо, като безработните са 8284 души.

Туризъм 
Годишно в Цюрих има 2,8 млн. нощувки в 121 хотела с леглова база от 13 471 легла. 79,6% от нощувките са на чужденци.

Образование 
В цюрихските университети и висши учебни заведения следват и развиват научна дейност 45 000 души. Двете най-големи висши учебни заведения са Цюрихски университет и Федералния институт по технологии (ETH, Eidgenoessische Technische Hochschule)

Известни личности 
 Родени в Цюрих
 Феликс Блох (1905 – 83), физик
 Любен Владигеров (1899 – 1992), български цигулар
 Панчо Владигеров (1899 – 1978), български композитор
 Готфрид Келер (1819 – 1890), писател
 Йохан Каспар Лафатер (1741 – 1801), писател и философ
 Ролф Лиси (р. 1936), режисьор
 Макс Фриш (1911 – 1991), писател и драматург

 Починали в Цюрих
 Рихард Авенариус (1843 – 1896), германски философ
 Йохан Якоб Бодмер (1698 – 1783), литературен критик
 Херман Вайл (1885 – 1955), математик
 Алфред Вернер (1866 – 1919), химик
 Хенрих Вьолфлин (1864 – 1945), изкуствовед
 Джеймс Джойс (1882 – 1941), писател
 Иван Илин (1882 – 1954) религиозен философ
 Константин Йованович (1849 – 1923), архитект от български произход
 Елиас Канети (1905 – 1994), писател от български произход
 Паул Карер (1889 – 1971), химик
 Готфрид Келер (1819 – 1890), писател
 Йохан Каспар Лафатер (1741 – 1801), писател и философ
 Томас Ман (1875 – 1955), писател
 Леополд Ружичка (1887 – 1976), химик
 Макс Фриш (1911 – 1991), писател и драматург

 Други личности, свързани с Цюрих
 Алберт Айнщайн (1896 – 1900, 1909 – 11, 1912 – 14)
 Рихард Вагнер (1849 – 61)
 Ленин (1917)
 Томас Ман (1933 – 42)
 Курт Тухолски (1932 – 33)
 Улрих Цвингли
 Карл Густав Юнг (1875 – 1961), психолог и философ, работил в града
 Порфирий Бахметиев (1879 – 1885)

Спорт

Побратимени градове 
 Сан Франциско (Калифорния, САЩ)

Източници